หุ้นเสี่ยยักษ์ลูบคมตลาดทุน
หลายวันมานี้เห็นหลายคนพูดถึงหุ้นเสี่ยยักษ์
15 ก.ย. 2558

ธนะชัย ณ นคร
 
หลายวันมานี้เห็นหลายคนพูดถึงหุ้นเสี่ยยักษ์
เพราะหุ้นแต่ละตัวนั้น ราคามาแบบเปิดไฟวิ่งชิดขวา แถมมีรถหวอนำขบวนอีก
อย่าง AJD หรือ บมจ.คราวน์ เทค แอดวานซ์ นี่เป็นตัวล่าสุดที่มีชื่อของเสี่ยยักษ์ หรือคุณวิชัย วชิรพงศ์ นักลงทุนรายใหญ่ในตลาดหุ้นเข้ามาถือหุ้น
จริงๆ ตัวนี้ เสี่ยยักษ์ถือมาช่วงเวลาหนึ่งแล้วล่ะ
ก่อนจะมาเป็นข่าวฮือฮาเมื่อได้รับการจัดสรรหุ้นเพิ่มทุนขายผู้ถือหุ้นเดิม 20 : 1  ในราคา 0.80 บาท ต่อหุ้น
จำนวนหุ้นที่ได้รับจัดสรรก็ 200 ล้านหุ้น
วันแรก (9 ก.ย.) ที่มีข่าว ราคาหุ้นร่วงเป็นนกปีกหักเลย เพราะราคาที่ซื้อขายต่ำกว่ากระดาน
วันถัดมาราคาเขยิบขึ้นมาได้ ก่อนจะมาแรงในวันศุกร์ที่ 11 กันยายนที่ผ่านมา
ส่วนวานนี้ราคาก็ขึ้นไปสูงสุดถึง 1.84 บาท หลังเปิดตัวธุรกิจใหม่ตู้เติมเงินออนไลน์ “เติมสบาย พระเอกตัวจริง” แต่พอปิดตลาดมีแรงขายทำกำไรออกมา ลงมาปิดตลาด 1.76 บาท ไม่เปลี่ยนแปลง
จะว่าเซอร์ไพรส์ก็ได้นะสำหรับ AJD ที่มาทำตู้เติมเงิน
ดูจากข่าวและการให้สัมภาษณ์ของนายอมร มีมะโน กรรมการผู้จัดการ AJD
เห็นบอกว่า ธุรกิจนี้จะช่วยผลักดันกำไรสุทธิของบริษัทในปีนี้ให้ทำจุดสูงสุดเป็นประวัติการณ์ตั้งแต่ก่อตั้งบริษัท
นี่เห็นว่า จะขยายการลงทุนไปยังกลุ่ม AEC ด้วย เริ่มจากประเทศเพื่อนบ้านก่อนทั้งในเมียนมาร์ ลาว กัมพูชา และรวมถึงประเทศเวียดนาม
AJD ยังมีสตอรี่เกี่ยวกับการเป็นพันธมิตรธุรกิจในเครืออาลีบาบา กรุ๊ป โฮลดิ้ง
หลังสิ้นไตรมาส 2/58 หุ้น AJD มีกำไรสุทธิอยู่กว่า 17 ล้านบาท
ตอนนี้ซื้อขายกัน พี/อี 39 เท่า
ราคาที่ขึ้นไป 1.84 บาท (สูงสุดของวัน) เมื่อวานนี้ ถือว่า สูงสุดในรอบกว่า 6 เดือนของ AJD ซึ่งหากดูตามนี้ ยังไม่เข้าเกณฑ์ติดแคชบาลานซ์ เพราะพี/อี ต้องเกิน 40 เท่า เทรดเฉลี่ยต่อวันเกิน 100 ล้านบาท
ส่วนจะเข้าเกณฑ์สกัดหุ้นร้อนหรือไม่ ก็ยังไม่น่าติด
เพราะ AJD ยังแจ้งตลาดหลักทรัพย์ฯ ตลอดเกี่ยวกับพัฒนาการที่สำคัญ
ทำให้ไม่มี Trading Alert List จึงยังใส่กันไฟแลบได้สนุกสนาน
เสี่ยยักษ์นั้น หลังการขายหุ้น TRUE ออกจากพอร์ต ก็เข้าไปซื้อหุ้น BMCL และต่อด้วย ITD แล้วก็มา AJD
แต่ก็น่าแปลกใจตรงที่ว่า ช่วงที่เสี่ยยักษ์ถือหุ้น TRUE และ BMCL นั้น ทำไมไม่มีการเรียกหุ้นเหล่านี้ว่า หุ้นเสี่ยยักษ์เช่นเดียวกับในเวลานี้
ส่วนหุ้น ITD นี่ก็ราคาแรงมาหลายวัน
วานนี้ราคาก็ขึ้นมาทำนิวไฮในรอบ 2 เดือนที่ระดับ  8.35 บาท และเป็นราคาปิดตลาดด้วย
บางคนบอกว่า ใกล้หมดรอบแล้ว
หุ้น ITD ตอนนี้หลายคนยังมักนึกไปถึงสตอรี่เกี่ยวกับโครงการลงทุนภาครัฐขนาดใหญ่
แต่ในมุมมองของเสี่ยยักษ์ ข่าวว่ามองไปที่เรื่องเหมืองโปแตช ที่มีมูลค่ากว่า 4 หมื่นล้านบาท ซึ่งตามการคำนวณของนักวิเคราะห์หลักทรัพย์ให้ราคา ITD กับโครงการนี้ไว้ 8 บาท
โครงการเหมืองโปแตชนี้ มีคนบอกว่าเสี่ยยักษ์ลุ้นอย่างมาก ลุ้นสุดๆ
ITD ยังมีโครงการสร้างทางด่วนที่บังกลาเทศอีก
โครงการนี้คาดว่าจะแล้วเสร็จในปี 3 ปีข้างหน้า นักวิเคราะห์ดีดลูกคิดกันออกมาให้ราคาไว้อีก 5 บาท
อีกโครงการของ ITD คือ การทำเหมืองอลูมินัม ใน สปป.ลาว ที่คาดว่าจะมีความชัดเจนในเร็วๆ นี้ แต่โครงการนี้ ITD น่าจะใช้วิศวกรรมทางการเงินคล้ายๆ กับโครงการทวายเมียนมาร์
จะได้ไม่มีปัญหาเรื่องการเพิ่มทุน
ช่วงนี้หุ้นที่เกี่ยวกับโครงการกระตุ้นเศรษฐกิจหมดรอบกันไปแล้ว
หลายตัวที่ขึ้นมา ก็ขายทำกำไรกันไปแล้ว
นักลงทุนหันมาเลือกหุ้นเล่นกันเป็นรายตัวอีกครั้ง รวมถึงหุ้นของเสี่ยยักษ์ด้วย เก็งกำไรกันตามข่าว ตามสตอรี่ไปตามสถานการณ์
บางคนก็วิ่งตามชาวบ้านเขาไป เข้าไปซื้อหุ้นโดยที่ไม่รู้ว่า หุ้นตัวนั้นๆ ทำธุรกิจอะไร มีสตอรี่อะไรบ้างที่เป็นปัจจัยบวก
คือ กระโดดเกาะขบวนรถไฟไปเรื่อยๆ
แต่เมื่อกระโดดขึ้นแล้ว
ก็ต้องกระโดดลงให้ทันด้วยล่ะ
 
 
 
 
 
 